**ПРЕДЛОГ ЗАКОН ЗА ОСНОВАЊЕ НА АГЕНЦИЈАТА ЗА БЕЗБЕДНОСТ НА СООБРАЌАЈОТ НА ПАТИШТАТА**

**I. ОПШТИ ОДРЕДБИ**

**Предмет на законот**

**Член 1**

Со овој закон се уредуваат основањето, надлежностите, организацијата, начинот на вршење на работата, управувањето со Агенцијата за безбедност на сообраќајот на патиштата, ги утврдува изворите на финансирање на Агенцијата и надзорот над нејзиното работење.

**Цели на законот**

**Член 2**

Агенцијата за безбедност на сообраќајот на патиштата (во понатамошниот текст: Агенцијата) се основа за да врши развојни активности и технички работи, во областа на безбедноста во сообраќајот на патиштата. Агенцијата е водечка агенција за безбедност во сообраќајот надлежна за подобрување на функциите во управувањето со безбедноста на сообраќајот на патиштата и тоа за остварување на целите за намалување на сообраќајните незгоди, контрола и превенција на сообраќајните повреди, евиденција и следење на сообраќајните повреди, размена на податоци, координација, учество во подготовката на релевантните правни акти, распределба на средства и ресурси, промоција, следење и оценка на остварените резултати, истражување и развој и пренос на знаења.

**Принципот на законитост и независност**

**Член 3**

(1) Агенцијата дејствува независно и ги врши своите надлежности согласно Уставот на Република Северна Македонија, законите и ратификуваните меѓународни договори.

**Други принципи на вршење на работата на Агенцијата**

**Член 4**

1. Работата на Агенцијата е јавна.
2. Работењето на Агенцијата се заснова на следните принципи:
* Еднаквост, непристрасност и објективност;
* Ефикасност и ефективност;
* Стручност;
* Професионализам;
* Посветеност;
* Оперативна одговорност;
* Транспарентност и
* Отчетност.

**II. ОСНОВАЊЕ И НАДЛЕЖНОСТИ НА АГЕНЦИЈАТА ЗА БЕЗБЕДНОСТ НА СООБРАЌАЈОТ НА ПАТИШТАТА**

**Основање на Агенцијата**

**Член 5**

1. Агенцијата има својство на правно лице.
2. Агенцијата е самостојна во својата работа.
3. Целосниот назив на Агенцијата е: Агенција за безбедност на сообраќајот на патиштата.
4. Скратен назив на Агенцијата е АБСП.
5. Називот на Агенцијата во меѓународната комуникација е Агенција за безбедност на сообраќајот на патиштата (АБСП). Називот на Агенцијата на англиски јазик е Road Traffic Safety Agency или скратено RTSA.
6. Агенцијата се стекнува со статус на правно лице, со регистрација во Централниот регистар на Република Северна Македонија.
7. Седиштето на Агенцијата е во Скопје.
8. Агенцијата има Статут со кој се регулираат прашањата што се од важност за вршење на надлежностите и работењето на Агенцијата.
9. Статутот на предлог на Директорот го усвојува Управниот одбор на Агенцијата по претходно добиена согласност од Владата на Република Северна Македонија.

**Член 6**

Агенцијата одговара за своето работење пред Владата на Република Северна Македонија.

**Надлежности на Агенцијата**

**Член 7**

1. **Редовно собирање податоци и анализа на состојбата со безбедноста на сообраќајот:**
2. Следење на состојбата со безбедноста на сообраќајот на патиштата во смисла на анализа на податоци, извештаи, давање предлози и други работи поврзани со следење на состојбата со безбедноста на сообраќајот.
3. Организирање на редовни истражувања на изложеноста од ризиците, на индикаторите за стручно следење на безбедноста во сообраќајот, давање на насоки во врска со ризиците во сообраќајот, како и на други индикатори за стручно следење на безбедноста во сообраќајот.
4. Воспоставување, развивање, управување и промовирање со интегрирана база на податоци за сообраќајните незгоди, ризици за сообраќајни незгоди, сообраќајни повреди и другите обележја значајни во областа на безбедноста во сообраќајот, дефинирање, управување и промовирање на база на податоци важна за безбедноста во сообраќајот.
5. Организирање на периодични истражувања за индикаторите на безбедноста на сообраќајот на патиштата во однос на карактеристиките на безбедноста на сообраќајот на патиштата и годишно публикување на извештаи за резултатите од истражувањето.
6. Организирање и публикување периодични истражувања и ставови за ризиците во сообраќајот на годишна основа.
7. Следење на состојбата на безбедноста на сообраќајот во Република Северна Македонија.
8. Надлежностите од ставот (1) на овој член Агенцијата детално ќе ги уреди со Статутот од член 5 став (8) од овој закон.

**(2) Стратешко планирање и следење на спроведувањето на стратешките документи:**

1. Подготовка на предлог Национална стратегија за унапредување на безбедноста на сообраќајот на патиштата и Акциски план за унапредување на безбедноста на сообраќајот на патиштата кои ги усвојува Републичкото координативно тело предвидено со Законот за безбедност на сообраќајот на патиштата.
2. Подготовка и реализирање на целите на Националната стратегија за унапредување на безбедноста во сообраќајот на патиштата.
3. Следење на спроведувањето на мерките и активностите од Акцискиот план за унапредување на безбедноста во сообраќајот.
4. Информирање на Владата на Република Северна Македонија за своите активности, особено за реализацијата на Националната стратегија за унапредување на безбедноста на сообраќајот на патиштата.
5. Подготовка на предлог петтогодишна програма за научно-истражувачка работа во областа на безбедноста во сообраќајот кој Владата на Република Северна Македонија го усвојува.

**(3) Поддршка на единиците на локална самоуправа во областа на безбедноста:**

1. Следење, помош и насочување на работата на локалните координативни тела за безбедност на сообраќајот на патиштата формирани во рамките на општините, општините во градот Скопје и Градот Скопје.
2. Давање мислење на Деловникот за работа и годишните програми за работата на локалните координативни тела за безбедност на сообраќајот на патиштата формирани во рамките на општините, општините во градот Скопје и Градот Скопје.
3. Помош на локалните координативни тела за безбедност на сообраќајот на патиштата формирани во рамките на општините, општините во градот Скопје и Градот Скопје за подготовка на стратешките документи и давање мислење за локалните стратегии за безбедност во сообраќајот, стратегиите за урбана мобилност и релевантните акциски планови.
4. Следење на спроведувањето на мерките и активностите од локалните акциски планови за безбедност во сообраќајот и реализирање на целите од локалните стратегии за безбедност во сообраќајот и известување на Републичкото координативно тело.

**(4) Лиценцирање на лица:**

1. Организирање на стручни обуки заради постојано стручно усовршување на знаењето на ревизорите и инспекторите за безбедност во сообраќајот на патиштата и сите други активности поврзани со подобрување на стручноста на сите релевантни учесници во креирањето на политиките за безбедност на сообраќајот на патиштата.
2. Постапката, начинот и посебните услови за организирање на стручните обуки за постојано стручно усовршување на знаењето на ревизорите и инспекторите за безбедност во сообраќајот на патиштата од став (4) точка 1 на овој член ги пропишува директорот на Агенцијата.
3. Лиценцирање на ревизорите и инспекторите за безбедност во сообраќајот на патиштата, водење на регистар за лиценци за ревизорите и инспекторите за безбедност на сообраќајот на патиштата и сите други активности поврзани со лиценцирањето.
4. Формата и содржината на барањето за издавање на лиценци, начинот и постапката за издавање, обновување, одземање на лиценците, формата и содржината на образецот на лиценците за ревизорите и инспекторите за безбедност во сообраќајот на патиштата, како и формата, содржината и начинот на водење на регистарот за лиценци од став (4) точка 3 на овој член ги пропишува директорот на Агенцијата.
5. Организирање на стручни обуки, заради постојано стручно усовршување на знаењето и лиценцирање на стручни лица за независна анализа на сообраќајните несреќи на јавните патишта што резултирале со фатални последици и водење на регистар за лиценци.
6. Постапката, начинот и посебните услови за организирање на стручните обуки за постојано стручно усовршување на знаењето на стручните лица за независна анализа на сообраќајните несреќи на јавните патишта што резултирале со фатални последици од став (4) точка 5 на овој член ги пропишува директорот на Агенцијата.
7. Формата и содржината на барањето за издавање на лиценци, начинот и постапката за издавање, обновување, одземање на лиценците, формата и содржината на образецот на лиценците на стручните лица за независна анализа на сообраќајните несреќи на јавните патишта што резултирале со фатални последици, како и формата, содржината и начинот на водење на регистарот за лиценци од став (4) точка 5 на овој член ги пропишува директорот на Агенцијата.
8. Организирање на стручни обуки заради постојано стручно усовршување на знаењето на стручните лица вработени во автошколите и учествување во нивното лиценцирање согласно член 254 од Законот за безбедност на сообраќајот на патиштата.
9. Постапката, начинот и посебните услови за организирање на стручните обуки за постојано стручно усовршување на знаењето на стручните лица вработени во автошколите од став (4) точка 8 на овој член ги пропишува директорот на Агенцијата.
10. Организирање на стручни обуки заради постојано стручно усовршување на знаењето на стручните лица вработени во испитните центри и учествување во нивното лиценцирање согласно член 254 од Законот за безбедност на сообраќајот на патиштата.
11. Постапката, начинот и посебните услови за организирање на стручните обуки за постојано стручно усовршување на знаењето на стручните лица вработени во испитните центри од став (4) точка 10 на овој член ги пропишува директорот на Агенцијата.
12. Организирање на стручни обуки заради постојано стручно усовршување на знаењето на стручните лица за вршење на технички преглед на возила и учествување во нивното лиценцирање согласно член 66 од Законот за возила.
13. Постапката, начинот и посебните услови за организирање на стручните обуки за постојано стручно усовршување на знаењето на стручни лица за вршење на технички преглед на возила од став (4) точка 12 на овој член ги пропишува директорот на Агенцијата.

**(5) Активности за подобрување на однесувањето на возачите во сообраќајот:**

1. Развој и организација на програма за работа со несовесните возачи (повторени дела).
2. Програмата за работа со несовесните возачи (повторени дела) ја пропишува директорот на Агенцијата.

**(6) Соработка во областа на безбедноста на сообраќајот:**

1. Следење и иницирање на носење на нови акти важни за подобрување на безбедноста во сообраќајот од страна на други надлежни органи.
2. Организирање стручни обуки на здравствените работници за евиденција и документирање на сообраќајните повреди.
3. Организирање стручни собири и дава поддршка за организирање на собири за теми од областа на безбедноста во сообраќајот организирани од други субјекти и невладини организации.
4. Поддршка за сите субјекти поврзани со безбедноста во сообраќајот, промовирање и поттикнување на соработката меѓу субјектите во безбедноста во сообраќајот.
5. Организација/спроведување на национални превентивно-промотивни активности (кампањи, итн.).
6. Меѓународна соработка во областа на безбедноста во сообраќајот со сите релевантни институции.
7. Изготвување на стручна литература во областа на безбедноста во сообраќајот – публикување, односно, по барање, давање на стручно мислење за релевантната литература за безбедноста во сообраќајот.
8. Вршење други задачи поврзани со унапредување на безбедноста во сообраќајот, како што е предвидено со закон и други правни акти.
9. Административно – технички работи, организациски активности и учество на директорот во Републичкото координативното тело за унапредување на безбедноста на сообраќајот на патиштата.

**(7) Активности поврзани со безбедност на возила:**

1. Агенцијата во својство на орган за одобрување согласно член 17 од Законот за возила издава одобрение за одобрување на возила (единечно одобрување) за возилата што ги исполнуваат пропишаните условите за одобрување на возила согласно член 20 од Законот за возила.
2. Постапката за издавање на одобрение за одобрување на возила (единечно одобрување) што ги исполнуваат пропишаните условите за одобрување на возила од став (7) точка 1 на овој член, согласно член 11 став (1), алинеи 1, 2, 3, и 6 и член 61 став (1) од Законот за возила на предлог на Агенцијата ја пропишува министерот за економија.

**Усогласување со Европската унија и друга меѓународна соработка**

**Член 8**

(1) Во своето работење, а во насока на унапредување и развој на безбедноста во сообраќајот на патиштата во Република Северна Македонија, Агенцијата ќе дејствува согласно препораките од Европската комисија и Европската унија, како и најдобрите светски практики.

(2) Агенцијата ќе соработува и ќе разменува информации за својата работа и за практиките за унапредување и развој на безбедноста во сообраќајот на патиштата, со агенциите од другите земји како и меѓународните организации за унапредување и развој на безбедноста во сообраќајот.

(3) Агенцијата ќе соработува со државните органи и институциите одговорни за усогласување на националните регулативи со регулативите на Европската унија и ќе учествува во процесот на транспонирање и усогласување, како и учество во националните преговарачки структури.

(4) Агенцијата ќе соработува со Меѓународната асоцијација за безбедност во сообраќајот.

**III. УПРАВУВАЊЕ И ФИНАНСИРАЊЕ НА АГЕНЦИЈАТА ЗА БЕЗБЕДНОСТ ВО СООБРАЌАЈОТ НА ПАТИШТАТА**

**Органи на Агенцијата**

**Член 9**

Органи на Агенцијата се Управен одбор и Директор на Агенцијата.

**Управен одбор на Агенцијата**

**Член 10**

1. Со Агенцијата управува Управниот одбор на Агенцијата.
2. Управниот одбор е составен од пет члена и тоа: три члена од редот на стручните лица од областа на безбедноста на сообраќајот избрани на оглас од страна на Владата и два члена на предлог од институциите на високото образование од областа на безбедноста во сообраќајот.
3. Членовите на одборот избираат претседател кој ќе управува со работењето на Управниот одбор.
4. Членовите на Управниот одбор ги именува и разрешува Владата на Република Северна Македонија, за мандат од четири години, со можност за реизбор.
5. За претседател и членови на Управниот одбор може да се именуваат лица што се државјани на Република Северна Македонија, со постојано живеалиште во Република Северна Македонија, кои завршиле високо образование во областа на техничките, економските или правните науки, со работно искуство повеќе од пет години во областа на безбедноста во сообраќајот и со активно познавање на англиски јазик.
6. Претседателот и членовите на Управниот одбор се именуваат најдоцна 60 дена пред истекот на мандатот на нивните претходници.
7. За времетраењето на нивниот мандат, на позициите претседател и членови на Управниот одбор не може да бидат именувани пратеници во Собранието на Република Северна Македонија, членови на Владата на Република Северна Македонија, лица што вршат функции во телата на политичките партии, членови на управни и надзорни одбори на јавни претпријатија или членови на друг тип здруженија на правни и физички лица за да се спречи конфликт на интереси.
8. Претседателот, членот на Управниот одбор, неговиот/нејзиниот брачен другар или невенчан партнер, како и блиските роднини од прво и второ колено, не смеат, директно или индиректно, да учествуваат во организација што врши активности директно во надлежност на Агенцијата.
9. Лице што е правосилно осудено за кривично дело казниво со казна затвор подолга од шест месеци или забрана за вршење професија, дејност или должност на денот на изрекување на казната, не може да биде именувано за претседател или член на Одборот.
10. Ако постапката за именување не е завршена пред истекот на мандатот на претседателот и членовите на управниот одбор чиј мандат е истечен, претседателот и членовите на управниот одбор ќе продолжат да ја вршат својата функција, но не подолго од шест месеци.
11. Претседателот и членовите на управниот одбор имаат право на месечен надомест и надомест за другите трошоци според Статутот на Агенцијата.
12. Средствата за надоместот и другите трошоци на претседателот и членовите на Управниот Одбор се обезбедуваат од средствата на Агенцијата, како што е предвидено со годишниот финансиски план.

**Начин на работа и одлучување на Управниот одбор**

**Член 11**

1. Управниот одбор одлучува на седници. Седниците ги свикува Претседателот на Управниот одбор.
2. Состаноците на Управниот одбор се јавни. По исклучок, Управниот одбор може да одлучи седницата или расправата за одредена точка да биде затворена за јавноста.
3. Одлуките на Управниот одбор се усвојуваат со мнозински број гласови од вкупниот број членови на Одборот.
4. Управниот одбор се среќава најмалку еднаш на секои три месеци, на барање на претседателот, една третина од членовите на Одборот или директорот.

**Надлежност на Управниот одбор**

**Член 12**

1. Управниот одбор ги има следниве надлежности:

1. Нормативна дејност на Aгенцијата

* Усвојува Статут;
* Донесува деловник за својата работа;
* Усвојува општи акти за организација и систематизација на работата на Агенцијата и
* Усвојува други акти на Агенцијата.

2. Стратешко планирање

* Усвојува годишна програма за работа и развој на Агенцијата и годишен финансиски план на Агенцијата по претходно добиена согласност од Владата на Република Северна Македонија;
* Одобрува годишен финансиски извештај, со годишната сметка на Агенцијата и
* Усвојува извештај за реализација на годишната програма за работа и развој на Агенцијата за претходната година проследен со финансиско - сметководствени извештаи изработени во согласност со Меѓународните стандарди за финансиско известување.

3.Соработка во областа на безбедноста на сообраќајот

* Поддршка за директорот на Агенцијата, преку давање мислења и предлози за спроведување на програмата и
* Поднесување препораки и предлози за подобрување на безбедноста на сообраќајот на патиштата до Владата и Собранието на Република Северна Македонија и другите државни тела и институции од областа на безбедноста во сообраќајот.

4.Извршување други работи утврдени со овој закон и со Статутот на Агенцијата.

- Управниот одбор одлучува за прашања поврзани со работата на Агенцијата, врз основа на овој закон;

* На предлог на директорот донесува акти потребни за работата на Агенцијата;
* Ја донесува и го следи спроведувањето на програма за работа и развој на Агенцијата, го донесува и следи спроведувањето на финансискиот план и на годишниот извештај за работата на Агенцијата и
* Вршење на други активности согласно со закон и Статутот на Агенцијата.

**Разрешување на претседателот и на членовите на Управниот одбор**

**Член 13**

1. Член на Управниот одбор ќе биде разрешен во следните случаи:
* На негово/нејзино барање;
* По истекот на неговиот/нејзиниот мандат;
* Во случај на спреченост за вршење на функцијата поради болест што трае подолго од шест месеци или поради смрт;
* Избор или именување на функција или вработување на работно место што не е компатибилно со функцијата член на Управниот одбор;
* Ако лицето е правосилно осудено за кривично дело казниво со казна затвор подолга од шест месеци или забрана за вршење професија, дејност или должност на денот на изрекување на казната;
* Прекршување на одредбите или регулативите усвоени врз основа на овој закон или злоупотреба на функцијата;
* Неоправдано отсуство на три последователни седници или пет седници во тековната година;
* Ако ја изгуби деловната способност;
* Поради нестручно, непрофесионално и несовесно извршување на функцијата претседател и член на Управниот одбор на полето на материјалното и финансиското работење, констатирано во извештајот од ревизорот и
* Доколку се утврди дека при извршување на функцијата сам или заедно со друг член на Управниот одбор дејствува спротивно на основните цели на законот, а кое може да се утврди од извештајот на ревизорот за степенот на постигнување на законските надлежности на Агенцијата.

(2) Неподнесување на годишната програма за работа и развој на Агенцијата, како и годишниот финансиски извештај до Владата на Република Северна Македонија е основа за колективно разрешување на претседателот и членовите на Управниот одбор.

(3) Доколку постои причина за разрешување на член на Управниот одбор на Агенцијата пред истекот на мандатот за кој се именувани, Управниот одбор на Агенцијата ќе ја извести Владата на Република Северна Македонија, во рок од седум дена од денот на откривање на таа причина.

**Директор на Агенцијата и условите што треба да ги исполни директорот**

**Член 14**

1. Со Агенцијата раководи директор.
2. Директорот на Агенцијата има заменик.
3. Директорот и заменикот директор на Агенцијата ги именува и разрешува Управниот одбор на Агенцијата.
4. Директор и заменик директор се именува по спроведување на јавен оглас. Јавниот оглас се објавува во два дневни весници што се објавуваат на целата територија на Република Северна Македонија, од кои еден се објавува на јазикот кој го зборуваат најмалку 20% од граѓаните кои зборуваат официјален јазик различен од македонскиот јазик.
5. Јавниот оглас од став (4) на овој член го објавува и селекцијата на кандидати ја врши Управниот одбор на Агенцијата.
6. Мандатот на директорот и заменикот директор е четири години, со можност за уште еден последователен мандат.

 (7) Директорот и заменикот директор се професионално ангажирани во Агенцијата со полно работно време.

(8) Директорот и заменикот директор на Aгенцијата мора да биде државјанин на Република Северна Македонија, со постојано живеалиште во Република Северна Македонија, со завршено високо образование (240 кредити според ЕКТС или завршен VII/1 степен) во областа на техничките, економски или правните науки, со работно искуство над пет години во областа на безбедноста во сообраќајот на патиштата и најмалку три години работно искуство на раководна позиција и активно познавање на англиски јазик и кој поседува еден од наведените меѓународно признати сертификати за активно познавање на англискиот јазик, не постари од пет години:

– TOEFL iBT – најмалку 74 бодови,
– IELTS – најмалку 6 бодови,
– ILEC (Кембриџ англиски: правен) – најмалку B2 ниво,
– FCE (Кембриџ англиски: Прв испит) – положен,
– BULATS – најмалку 60 бодови или
– АPTIS – најмалку B2 ниво.

 (10) Управниот одбор е обврзан да именува директор и заменик директор најдоцна 30 дена пред истекот на мандатот на нивните претходници.

(11) Директорот и заменикот директор на Агенцијата, неговиот/нејзиниот брачен другар или невенчан партнер, како и блиските роднини од прво и второ колено, не смеат, директно или индиректно, да учествуваат во организацијата што врши активности директно во надлежност на Агенцијата.

 (12) Лице што е правосилно осудено за кривично дело казниво со казна затвор подолга од шест месеци или забрана за вршење професија, дејност или должност на денот на изрекување на казната, не може да биде именувано за директор или заменик директор.

**Надлежност на директорот**

**Член 15**

1. Директорот управува со работата на Агенцијата и е одговорен за законското работење на Агенцијата.
2. Директорот ги има следните надлежности:
3. Ја претставува и застапува Агенцијата;
4. Ја организира работата и раководи со стручните служби на Агенцијата со цел реализирање на сите надлежности на Агенцијата наведени во овој закон;
5. Се грижи и е одговорен за професионалното и ефикасното извршување на активностите во надлежност на Агенцијата;
6. Изготвува и му предлага на Управниот одбор годишна програма за работа и развој, годишен финансиски план на Агенцијата, подготвува финансиски извештај со годишни сметки и поднесува извештај за реализацијата на годишната програма за работа и развој на Агенцијата;
7. Предлага општи акти за организација и систематизација на работата на Агенцијата;
8. Предлага акти на усвојување до Управниот одбор;
9. Извршува одлуки усвоени од Управниот одбор;
10. Дава овластувања во рамки на своите надлежности;
11. Донесува акти од надлежност на Агенцијата;
12. Соработува со други државни органи и институции, тела на единиците за локална самоуправа, невладините организации и граѓански асоцијации и
13. Извршува и други работи утврдени со овој закон и со Статутот на Агенцијата.

(3) Директорот на Агенцијата е обврзан да воспостави внатрешна контрола преку спроведување на соодветен систем за финансиски менаџмент и контрола и внатрешна ревизија согласно Законот за јавна внатрешна финансиска контрола.

(4) Директорот има право да присуствува и учествува на состаноците на Управниот одбор, без право на глас.

(5) Директорот може да поднесе оставка во писмена форма до Управниот одбор.

(6) Ако мандатот на директорот заврши, а не е завршена постапката за именување директор, тогаш директорот продолжува да ја врши функцијата се додека не биде именуван директор, но не повеќе од шест месеци.

(7) Во случај кога директорот на Агенцијата отсуствува или кога поради болест или други причини не е во можност да ги врши своите функции, го менува заменикот директор во рамките на доверените овластувања дадени од директорот на Агенцијата.

 **Разрешување на директорот и заменик директор**

**Член 16**

(10) Директорот и заменикот директор може да бидат разрешени од Управниот одбор пред истекот на нивниот мандат во следните случаи:

1. На негово/нејзино барање;
2. Во случај на спреченост за вршење на функцијата поради болест што трае подолго од шест месеци или поради смрт;
3. Избор или именување на функција или вработување на работно место што не е компатибилно со функцијата директор;
4. Ако лицето е правосилно осудено за кривично дело казниво со казна затвор подолга од шест месеци или забрана за вршење професија, дејност или должност на денот на изрекување на казната;
5. Прекршување на одредбите или регулативите усвоени врз основа на овој закон или злоупотреба на функцијата;
6. Ако од кои било причини, согласно регулативите од работните односи, прекинот на неговото/нејзиното вработување се бара со закон;
7. Ја изгуби деловната способност;
8. Со својата несовесна и неправилна работа предизвика нарушување во вршењето на работите на Агенцијата и причини штета во постапка согласно со закон и
9. Не работи и не постапува според закон, статут и актите на Агенцијата или неоправдано не ги спроведува одлуките на Управниот одбор, или постапува спротивно на нив.

**Средства за воспоставување и вршење на дејноста**

**Член 17**

1. Средствата за воспоставување на Агенцијата ќе се обезбедат од Буџетот на Република Северна Македонија.
2. Средствата за работа на Агенцијата се обезбедуваат од:

- Буџетот на Република Северна Македонија;

- Сопствени приходи;

- Колективни услуги што ги врши Агенцијата согласно регулативите;

- Од специјални надоместоци за услугите што ги врши Агенцијата и

- Донации, придонеси и други извори согласно закон.

1. Приходите од надоместоци од став (2) на овој член се користат за покривање на трошоците за тековното работење, развој и други надоместоци на вработените и за вршење на други активности.
2. Доколку со работата на Агенцијата се остварат поголеми приходи од расходи, истите ќе се употребат за осовременување, унапредување на работата и опремување на Агенцијата, за обучување, усовршување и наградување на вработените, како и за поддршка на програмите за работа на Агенцијата, а особено во доменот на соработката со локалната самоуправа.
3. Агенцијата има сопствена сметка.

**Член 18**

1. Годишната програма за работа и развој на Агенцијата и годишниот финансиски план од член 12 став (1) точка 2 алинеа 1 од овој закон ги усвојува Управниот одбор најдоцна до крајот на јануари за тековната година.
2. Годишниот финансиски извештај заедно со годишните сметки и извештајот за работата на Агенцијата од член 12 став (1) точка 2 алинеи 2 и 3 од овој закон ги усвојува Управниот одбор на Агенцијата, најдоцна до крајот на март секоја година, а се однесуваат на претходната година.
3. Владата на Република Северна Македонија дава мислење за годишната програма за работа и развој на Агенцијата, годишниот финансиски план, како и годишниот финансиски извештај и извештајот за реализација на годишната програма за работа и развој на Агенцијата наведени во член 12 став (1) точка 2 алинеи 1, 2 и 3 од овој закон.
4. Годишниот финансиски план се подготвува по усвојување на Фискалната стратегија на Република Северна Македонија за наредната година и содржи податоци за приходите и расходите во работењето на Агенцијата.
5. Годишниот финансиски извештај содржи годишна сметка, ревизија и финансиски извештај за претходната година. Ревизорскиот извештајот го врши независен ревизор избран согласно со Законот за јавните набавки.
6. На барање на Владата на Република Северна Македонија, Агенцијата е обврзана да поднесе извештај за работата и развојот на Агенцијата и финансиски извештај за работата на Агенцијата, исто така, за период помал од една година.

**Организација и вработување во Агенцијата**

**Член 19**

1. Стручните, административно – техничките, помошните и другите работи во Агенцијата ја вршат лица вработени во стручните служби на Агенцијата.
2. Статутот на Агенцијата ја дефинира постапката, начинот на внатрешна организација и работа на стручните служби на Агенцијата.
3. Внатрешната организација и работата на стручните служби по детално се регулираат преку актот за организација и систематизација на работните места за спроведување на активностите и задачите на Агенцијата.
4. За остварување на надлежностите од член 7 од овој закон Агенцијата може, врз основа на договор да користи услуги на специјализирани организации и физички лица од земјата и странство.

**Обезбедување податоци**

**Член 20**

1. Агенцијата ќе воспостави интегрирана база на податоци со постоечките бази на податоци во различните сектори, ќе побара, од државните тела, од телата на локалната самоуправа и од други субјекти, да обезбедат податоци што се од важност за спроведување на активностите во рамките на надлежностите на Агенцијата.
2. Субјектите наведени во став (1) од овој член се обврзани да одговорат на барањето на Агенцијата и до неа да ги поднесат бараните податоци, информации и друга документација, освен оние податоци чие објавување е забрането со закон.

**IV. НАДЗОР НАД ЗАКОНИТОСТА НА РАБОТЕЊЕТО НА АГЕНЦИЈАТА**

**Надзор над законитоста на работењето на Агенцијата**

**Член 21**

(1) Надзорот над спроведувањето на овој закон и прописите донесени врз основа на него од страна на Агенцијата, го врши Министерството за транспорт и врски.

(2) Надзорот над финансиското работење на Агенцијата го врши надлежно тело од државната управа, односно, правен субјект што има јавни овластувања за тоа.

**V. ПРЕОДНИ И ЗАВРШНИ ОДРЕДБИ**

 **Член 22**

1. Агенцијата ќе започне да работи по именување на Управниот одбор и именувањето на директор.
2. Владата на Република Северна Македонија ќе го именува Управниот одбор во рок од 30 дена од денот на влегување во сила на овој закон.
3. Управниот одбор распишува јавен оглас за избор на директор и заменик директор во рок од 15 дена од формирањето на Управниот одбор.
4. Управниот одбор го усвојува Статутот на Агенцијата и општите акти за организација и систематизација на работните места во рок од 30 дена од денот на именувањето на директорот.

**Член 23**

Подзаконските акти предвидени со овој закон ќе се донесат во рок од 6 месеци од започнување со работа на Агенцијата.

 **Член 24**

Со денот на влегување во сила на овој закон потребно е во рок од 60 дена да се изврши усогласување на Законот за безбедност во сообраќајот на патиштата, Законот за јавните патишта и Законот за возила со одредбите на овој закон.

 **Член 25**

Овој закон влегува во сила осмиот ден од денот на неговото објавување во „Службен весник на Република Северна Македонија“.